作者：无名氏
词牌/韵律：十二时・忆少年

paragraphs: 母仪下，国祚和平。
玉帛凑寰瀛。
尤祥极瑞，茂实英声。
两耀比皇明。
昭孝飨、躬荐精诚。
祥并保佑洽由庚。
和乐遍怀生。
柔远能迩，海宇永澄清。
复曾城。
宝册受鸿名。
绵龙绪，十治同齐圣。
至治播欢声。
止戈为武，顿纲搜英。
察万物人情。
损服御、不尚瑛琼。
俗怀生动，修文考制，颛法上天明。
地不爱宝，人不爱其诚。
帝图宏。
寿岳永嶢峥。